**Cymeriadau’r Testament Newydd**

**Gwers 31 – Ananias a Saffeira**

**Gweddi**

Nefol Dad, bydd hanes fel y darlleniad hwn yn peri braw i ni, ac na ddylem roi bri ar bethau’r byd, a dibrisio’r trysorau ysbrydol sydd mor angenrheidiol. Helpa ni i ymarfer y doniau nefol a pheidio â phoeni am yr hyn sy’n dymhorol a thros dro. Amen.

**Darllen**  Actau 4:32–5:11

**Cyflwyniad**

Hanesyn annisgwyl yn llif penodau cynnar Llyfr yr Actau yw hanes Ananias a Saffeira, gŵr a gwraig a dwyllodd yr egwyddor gynnar o rannu popeth yn gyffredin rhwng aelodau’r eglwys, ac a syrthiodd yn farw pan wynebwyd hwy gan gwestiwn Pedr. Roeddent yn berchen tir a gwerthwyd yr eiddo, a dewis y ddau oedd rhoi cyfran o’r arian i’r gymuned o gredinwyr Cristnogol yn hytrach na rhoi’r cyfan. Rhaid bod arweinwyr y gymuned hon wedi deall hynny, a holi’r ddau yn annibynnol ar ei gilydd. Dywedodd Ananias gelwydd wrth yr apostolion a syrthiodd yn farw o’u blaen. Oriau yn ddiweddarach daeth ei wraig yn ôl o’i dyletswyddau, a gofynnwyd iddi hi am fanylion y gwerthiant. Rhoddodd yr un ateb â’i phriod, a phan sylweddolodd fod yr apostolion yn gwybod am eu twyll, syrthiodd hithau yn farw hefyd. Claddwyd y ddau yn yr un man. Pechod y ddau oedd eu bod wedi rhoi prawf ar yr Ysbryd Glân.

Rhaid bod Luc yn cofnodi’r hanes ar bapur ddeugain mlynedd ar ôl y cyfnod hwn, ond roedd yr hanes yn arwyddocaol i arfer ac egwyddorion yr Eglwys Fore. Roedd hanes Ananias a Saffeira yn rhybudd i’r cynulleidfaoedd Cristnogol ar draws y degawdau. Yn yr un modd, mae’n rhaid bod golygyddion y Testament Newydd, ganrifoedd yn ddiweddarach, yn teimlo bod yr hanes hwn yn bwysig. Nid oes unrhyw ymdrech i esbonio’r hanes na achos marw’r ddau, ond bod y tystion i farwolaeth Ananias wedi cael ofn mawr. Yr un ffaith heriol oedd fod yr apostolion yn credu mai dylanwad Satan oedd parodrwydd y ddau i geisio twyllo’r Ysbryd Glân, a bod i hynny ei ganlyniadau.

**Myfyrdod**

Tybed beth oedd dyfaliad yr apostolion am amserlen ailddyfodiad Iesu? A oeddent yn disgwyl i ddiwedd y byd ddigwydd yn ystod eu hoes hwy, ac y byddent yn gweld y byd yn dod i ben? Heb os, roedd gan yr Eglwys Fore dybiaeth fod rhywbeth chwyldroadol i ddigwydd, a bod angen iddynt rannu popeth yn gyffredin. Bu rhannu eiddo a chefnogi ei gilydd yn egwyddor sylfaenol i’r eglwys ar hyd y canrifoedd. Bu’r arfer o baratoi ar gyfer y bywyd nefol yn bwysicach na darparu ar gyfer bywyd ar y ddaear. Mae’n nodwedd a welir ar draws y gwledydd ac ar hyd y canrifoedd: lle bu diwygiad gwelir dyfnhau’r dwyster ysbrydol, a bydd hynny’n cael effaith ar agwedd pobl at eiddo a natur gymunedol y gynulleidfa.

Efallai nad yw’r eglwysi yn rhannu eiddo fel cynt, na bod y syniad o gymuned yr un mor fyw, ond ceir ewyllys i gefnogi achosion dyngarol, o waith Cymorth Cristnogol hyd at estyn cyfraniad i’r Banc Bwyd. Yr hyn sy’n anghyson â’r meddylfryd haelionus yw’r agwedd hunanol sy’n gwrthod neu’n methu gweld cyfrifoldeb i ymateb i ofynion eraill. Ceir neges debyg gan Iesu pan sonia mewn dameg am y gŵr a adeiladodd ysguboriau sylweddol er mwy diogelu ei gynnyrch, ond nad oedd i wybod pryd y byddai’n marw (Luc 12:18). Yr un yw neges hanes y gŵr ifanc cyfoethog, a gafodd ei feddiannu’n llwyr gan ei eiddo fel ei fod yn byw yn ei dristwch heriol (Luc 18:18–30). Nid mesur eiddo neu gyfoeth sy’n ganolog ond agwedd y person at gyfoeth, a’r gwahaniaeth rhwng bod yn hael a bod yn hunanol.

**Gweddi**

Drugarog Dduw, maddau i ni am roi cymaint o bwys ar gyfoeth ac eiddo, a methu gweld ein cyfrifoldeb i ddefnyddio’r adnoddau sydd gennym er lles eraill. Wrth ddiolch am esiampl yr Eglwys Fore, boed i ni dderbyn ein cyfle i gyfrannu fel yr wyt wedi ein llwyddo, ac i beidio â cheisio sylw am yr hyn a wnawn. Amen.

**Trafod ac ymateb**

* Beth yw eich ymateb chi i’r hanes dychrynllyd hwn? Pam y tybiwch chi i Luc gynnwys yr hanes yn llyfr yr Actau, ei gyfrol ar hanes cymdeithas ryfeddol yr Ysbryd Glân yn yr Eglwys Fore?
* A oes ofn pechu yn erbyn yr Ysbryd Glân arnom ni? (cf. Mathew 12:31–2; Effesiaid 4:30; 1 Ioan 5:16)
* Beth mae’r hanes yn ei ddweud am agwedd Duw at y pechod o ragrith yn ei eglwys, at lygredd ac at burdeb ei eglwys? (Gw. dyfarniad yr Arglwydd ar eglwys lwgr Thyatira – Datguddiad 2:23)
* Sut mae diogelu ein hunain rhag hunan-dwyll mewnol a rhagrith allanol? (cf. Rhufeiniaid 12:2)